Juhani Salmenkylä (vas.) ja ruotsalainen suunnistaja Bertil Norman vuonna 1968 Linköpingissä suunnistuksen maailman­mestaruus­kisoissa.
**Heikki Veikko Juhani Salmenkylä** (vuoteen 1936 **Husgafvel**; 8. maaliskuuta 1932 Helsinki – 4. toukokuuta 2022 Helsinki) oli suomalainen suunnistaja, koripalloilija, koripallotuomari, -valmentaja ja -vaikuttaja. Ammatiltaan hän oli asianajaja. Salmenkylä on nimetty Suomen koripallon Hall of Fameen.

Urheilu-ura
-----------

### Suunnistus

Suunnistajana Salmenkylä saavutti kolme viestimitalia arvokisoissa ja sivusi Erkki Aron ennätystä oltuaan Helsingin Suunnistajien joukkueessa seitsemän kertaa voittamassa Jukolan viestiä, viimeksi 1970. Lisäksi hän oli 1954 mukana ensimmäisessä suomalaisjoukkueessa, joka onnistui voittamaan Ruotsissa juostavan Tiomila-viestin. Suomen mestariksi henkilökohtaisella matkalla Salmenkylä ylsi neljästi ja oli voittamassa kuutta viestisuunnistuksen Suomen mestaruutta.

Salmenkylä oli luomassa Suomen suurinta viikottaista kuntosuunnistustapahtumaa Iltarasteja vuonna 1977.

### Koripallo

Koripalloilijana Salmenkylä saavutti useita Suomen mestaruuksia ja toimi 1969–1972 Suomen Koripalloliiton puheenjohtajana. Tokion olympiakisoissa 1964 hän toimi Suomen koripalloilijoiden joukkueenjohtajana sekä koripallo-otteluiden tuomarina.

Salmenkylä nimettiin elokuussa 2015 Suomen koripallon Hall of Fameen.

### Yleisurheilu

Yleisurheilijana Salmenkylä saavutti SM-pronssia 4 × 1 500 metrillä 1953.

Perhe
-----

Juhani Salmenkylän veli Matti Salmenkylä oli maineikas urheilutoimittaja, joka johti Urheilutoimittajain Liittoa 1972–1981 ja oli myös voittamassa Jukolan viestiä 1953 ja 1960. Veljesten isä Anton Husgafvel edusti Suomea pikajuoksijana vuoden 1924 olympiakisoissa ja kilpaili vanhoilla päivillään myös suunnistajana. Suomen Suunnistusliiton mestaruuskilpailuissa 1951 kolmen ikäluokan mestaruudet menivät samaan perheeseen, kun Anton voitti M50-, Matti M20- ja Juhani M18-sarjan.

Juhani Salmenkylän vaimo Pirkko Salmenkylä (o.s. Niemi) voitti Suomen mestaruuden viestisuunnistuksessa 1952 ja koripallossa 1949 ja pelasi koripallossa 7 maaottelua. Heidän tyttärensä Leena Salmenkylä-Mattila voitti maailmanmestaruuden viestisuunnistuksessa 1979, ja myös perheen muut lapset ovat kilpailleet suunnistajina. Vanhin tytär Hilkka Salmenkylä on isänsä tavoin asianajaja.

Saavutuksia
-----------

### Suunnistus

* MM-hopeaa viestissä 1966 ja 1968
* EM-kultaa viestissä 1964
* Jukolan viestin voitto 1950, 1952–1953, 1956–1957, 1960 ja 1970 (Helsingin Suunnistajat)
* Tiomila-viestin voitto 1954 (Helsingin Suunnistajat)
* SM-kultaa hk. matkalla 1958–1959 ja 1964–1965
* SM-kultaa viestissä 1954–1956, 1959, 1967, 1971

### Koripallo

* Useita Suomen mestaruuksia 1950-luvulla (Pantterit)

Lähteet
-------

* Juhani Salmenkylä (Arkistoitu – Internet Archive) baskethotel.com
* Profiili Suomen koripallon Hall of Fame

### Viitteet

1. 1 2  Laurila, Petri – Salo, Mikko (toim.): *Suomen lakimiehet – Finlands jurister 2003*, s. 989. Suomen Lakimiesliiton kirjasarja, 118. Helsinki: Talentum, 2003. ISSN 0585-9530. ISBN 952-14-0637-2.
2. ↑  Monipuolinen urheilumies Juhani Salmenkylä on kuollut *Yle Urheilu*.  4.5.2022. Viitattu 4.5.2022.
3. ↑  Pihlaja, Juhani: *Urheilun käsikirja*, s. 690, 693. TietoSportti, 1994. ISBN 951-97170-0-5.
4. 1 2  Aaltonen, Pekka: Jussi Salmenkylä juoksi 50. Jukolansa *Helsingin Sanomat*.  21.6.2004. Viitattu 25.11.2021.
5. ↑  Historia *iltarastit.fi*. Viitattu 4.7.2023.
6. ↑  Juhani Salmenkylä *Olympedia*. Viitattu 8.5.2022. (englanniksi)
7. ↑  Airas, Finneman, Pounds ja Salmenkylä Suomi-koriksen Hall of Fameen  28.8.2015. basket.fi:  Suomen Koripalloliitto. Viitattu 29.8.2015.
8. ↑  Pihlaja, Juhani: *Urheilun käsikirja*, s. 690. TietoSportti, 1994. ISBN 951-97170-0-5.
9. ↑  Pihlaja, Juhani: *Urheilun käsikirja*, s. 693. TietoSportti, 1994. ISBN 951-97170-0-5.